Beaufort-Wes: Gamkadam 37% vol ná goeie reën | Netwerk24
Deur Jackie Kruger 24 April 2019 21:41
Die Gamkadam in die droogtegeteisterde Beaufort-Wes in die Sentraal-Karoo was Woensdag sowat 37% vol ná goeie reën.
"Ons is baie bly oor die reën," sê Noel Constable, Beaufort-Wes se burgemeester.
Volgens hom beteken dit nie dat die droogte gebreek is omdat die dam voller is nie. "Ons moet nou kyk hoe reageer ons boorgate op die ondergrondse water."
Die Rietrivier tussen Sutherland en Fraserburg kom af ná goeie reën. Foto: Sybrand Burger
Hy sê 'n spesiale raadsvergadering sal volgende week gehou word waar die pad vorentoe en beurtwater bespreek sal word.
Dit het 75 mm gereën op 'n plaas in die berg in die opvangsgebied van die Gamkadam, sê Hein Rust, bestuurder van rampbestuur in die Sentraal-Karoo. "Die reën het drie dae lank daar geval. Dit was nie hard nie, maar sagte, deurdringende reën."
Op ander plekke in die Beaufort-Wes-gebied het die reënval van 10 mm tot 15 mm gewissel. In Merweville het dit egter goed gereën en tussen 30 mm en 60 mm is gemeet, sê hy.
"In die res van die Karoo het dit baie min gereën met 2 mm tot 3 mm plek-plek."
Ondanks voorspellings was daar geen vloede nie.
Tussen Sutherland en Fraserburg in die Noord-Kaap is meer as 120 mm reën gemeet op plase op die Rantepad, sê Hester Obermeyer, skakelbeampte van die Sutherland-droogtekomitee.
Dit het Maandagnag in die gebied begin reën.
In Sutherland self het dit maar so-so gereën met 3,5 mm en 7 mm wat op plase gemeet is, en Fraserburg se reënval is ook dieselfde as Sutherland s'n, sê sy.
Op die Rantepad tussen Sutherland en Fraserburg het dit egter baie gereën. "By Kobus Olivier op die Rhenoster Valley-gasteplaas het dit 150 mm gereën en Dinsdagaand by Aarfontein 120 mm. Dit kan nou al meer wees. Dit was sagte reën. Die Rietrivier het afgekom en onder by Eendekuil was dit ook in vloed."
Volgens haar is die droogte geensins gebreek nie. "Die laaste twee dae saam het daar maar so 10 mm reën in Sutherland geval. So die droogte is beslis nog nie gebreek nie."